SPOROČILO KOMISIJE

Ocena ukrepov, ki sta jih sprejeli Portugalska in Španija



na podlagi sklepov Sveta z dne 8. avgusta 2016 o pozivu tema državama, naj sprejmeta ukrepe za zmanjšanje primanjkljaja, ki so potrebni za odpravo čezmernega primanjkljaja

1.Uvod

Svet je 8. avgusta 2016 v skladu s členom 126(9) Pogodbe o delovanju Evropske unije (v nadaljnjem besedilu: PDEU) sprejel sklepa o pozivu Portugalski in Španiji, naj sprejmeta ukrepe za zmanjšanje primanjkljaja, ki so potrebni za odpravo čezmernega primanjkljaja.

Portugalska je bila pozvana, naj odpravi čezmerni primanjkljaj do leta 2016 tako, da letošnji javnofinančni primanjkljaj zmanjša na 2,5 % BDP. Takšen cilj je izključeval posledice neposrednega učinka morebitne pomoči bankam. Na podlagi pomladanske napovedi Komisije iz leta 2016, iz katere izhaja sklep Sveta, se je to štelo za skladno z nespremenjenim strukturnim saldom glede na leto 2015. Svet je prav tako sklenil, da bi morala Portugalska vse nepričakovane dobičke uporabiti za pospešitev zmanjšanja primanjkljaja in dolga. Poleg tega se je od Portugalske zahtevalo, da poleg prihrankov, vključenih v pomladansko napoved Komisije iz leta 2016, sprejme in v celoti izvede konsolidacijske ukrepe v višini 0,25 % BDP v letu 2016. To je zlasti pomenilo izvedbo vseh ukrepov fiskalne konsolidacije, vključenih v proračun za leto 2016, vključno z dodatnim nadzorom odhodkov pri javnih naročilih blaga in storitev, izpostavljenim v programu za stabilnost, ter dopolnitev teh prihrankov z dodatnimi strukturnimi ukrepi za dosego potrebnega fiskalnega napora. Da se zagotovi trajno izboljšanje javnih financ, je Svet nazadnje Portugalsko pozval, naj strogo izvaja zakon o proračunskem okviru in zakon o nadzoru zavez ter dodatno izboljša pobiranje prihodkov in nadzor odhodkov. Portugalska je bila pozvana, naj predstavi jasen časovni načrt in izvaja ukrepe, da bi v celoti poravnala zaostala plačila v sistemu zdravstvenega varstva in izboljšala njegovo učinkovitost, zmanjšala odvisnost pokojninskega sistema od proračunskih prerazporeditev ter zagotovila javnofinančne prihranke pri prestrukturiranju podjetij v državni lasti.

Španija je bila pozvana, naj odpravi čezmerni primanjkljaj do leta 2018 z zmanjšanjem javnofinančnega primanjkljaja na 4,6 % BDP v letu 2016, 3,1 % BDP v letu 2017 in 2,2 % BDP v letu 2018. Na podlagi posodobljene pomladanske napovedi Komisije iz leta 2016, iz katere izhaja sklep Sveta, se je to štelo za skladno s poslabšanjem strukturnega salda za 0,4 % BDP v letu 2016 in izboljšanjem za 0,5 % BDP v letih 2017 in 2018. Svet je prav tako sklenil, da bi morala Španija vse nepričakovane dobičke uporabiti za pospešitev zmanjšanja primanjkljaja in dolga ter da bi morala poleg prihrankov, vključenih v posodobljeno pomladansko napoved Komisije iz leta 2016, sprejeti in v celoti izvesti konsolidacijske ukrepe v višini 0,5 % BDP v letih 2017 in 2018. Svet je nazadnje od Španije zahteval, naj sprejme ukrepe za okrepitev svojega fiskalnega okvira, zlasti za povečanje samodejnosti mehanizmov za preprečevanje in odpravljanje odklonov od proračunskih ciljev ter za okrepitev prispevka pravila o porabi iz zakona o stabilnosti k vzdržnosti javnih financ. Prav tako je od španske vlade zahteval, naj vzpostavi usklajen okvir za zagotavljanje preglednosti in usklajevanja politike javnega naročanja pri vseh javnih naročnikih in subjektih, vključno z ustreznimi mehanizmi predhodnega in naknadnega nadzora, da se zagotovita učinkovitost in skladnost z zakonodajo.

V skladu s členom 3(4a) Uredbe Sveta (ES) št. 1467/97 je Svet kot rok, do katerega morata Portugalska in Španija podrobno poročati o ukrepih, sprejetih na podlagi sklepa Sveta, določil 15. oktober 2016. Španija je poročilo Svetu in Komisiji o ukrepih fiskalne politike, sprejetih za doseganje ciljev, ki jih je določil Svet, predložila 15. oktobra 2016, Portugalska pa je poročilo predložila 17. oktobra 2016.

Komisija je proučila proračunski strategiji Portugalske in Španije na podlagi informacij iz poročil o sprejetih ukrepih, da bi ocenila, ali sta državi članici ravnali v skladu s sklepoma Sveta z dne 8. avgusta 2016.

Okvir 1: Metodologija za ocenjevanje učinkovitih ukrepov V skladu z Uredbo (ES) št. 1467/97 in kodeksom ravnanja bi se moralo šteti, da je država članica sprejela učinkovite ukrepe, če je ukrepala bodisi v skladu s priporočilom Sveta iz člena 126(7) PDEU bodisi v skladu s sklepom Sveta o pozivu v skladu s členom 126(9). V skladu s kodeksom ravnanja je treba pri oceni učinkovitih ukrepov upoštevati zlasti, ali je zadevna država članica dosegla letne proračunske cilje in s tem povezano izboljšanje ciklično prilagojenega salda brez enkratnih in drugih začasnih ukrepov, kot je priporočil Svet. Metodologija za ocenjevanje učinkovitih ukrepov določa, da se najprej preveri, ali država članica izpolnjuje ciljni nominalni primanjkljaj in s tem povezano izboljšanje strukturnega salda, kot zahteva priporočilo Sveta ali sklep Sveta o pozivu. Če ga, postopek miruje. Če država članica ne doseže ciljnega nominalnega primanjkljaja ali zahtevanega izboljšanja strukturnega salda oziroma obstaja tveganje, da ju ne bo dosegla, se natančno preučijo razlogi za to. Ali je država članica ravnala v skladu s priporočilom Sveta ali sklepom Sveta o pozivu, se oceni z natančno analizo, ki temelji na dveh dopolnjujočih se ukrepih glede fiskalnega napora: (i) metodi „od zgoraj navzdol“, ki meri spremembo strukturnega salda, prilagojeno za popravek potencialne rasti proizvodnje, nepričakovane visoke/nizke prihodke in nepričakovane dogodke, v primerjavi z osnovnim scenarijem, iz katerega izhaja priporočilo Sveta ali sklep Sveta o pozivu; ter (ii) metodi „od spodaj navzgor“, ki ocenjuje proračunski učinek posameznih diskrecijskih fiskalnih ukrepov, ki so bili izvedeni, in gibanja izdatkov pod nadzorom vlade v primerjavi z osnovnim scenarijem, iz katerega izhaja priporočilo Sveta ali sklep Sveta o pozivu. To natančno analizo dopolnjujejo tudi drugi relevantni kvalitativni vidiki, ki Komisiji omogočajo, da kvalificirano presodi, ali je država članica sprejela dovolj ukrepov politike za izpolnitev priporočila Sveta ali sklepa Sveta o pozivu. Če natančna analiza kaže, da je zadevna država članica izpolnila svoje zaveze glede politik, bo zaključek ocene, da so bili sprejeti učinkoviti ukrepi. Če natančna analiza kaže, da zaveze glede politik niso bile izpolnjene in ni pričakovati, da bodo ciljni nominalni primanjkljaji doseženi, bo zaključek ocene, da učinkoviti ukrepi niso bili sprejeti. Vendar če se pričakuje, da bodo ciljni nominalni primanjkljaji doseženi, bi moral postopek mirovati.

2.Ocena ukrepov, ki jih je sprejela Portugalska 2.1.Ukrepi, vključeni v poročilo o sprejetih ukrepih, in posodobljene proračunske projekcije

Kot je pojasnjeno v poročilu o sprejetih ukrepih, ki ga je Portugalska predložila 17. oktobra 2016, je ta država na podlagi sklepa Sveta o pozivu z dne 8. avgusta 2016 zamrznila vmesno potrošnjo v obsegu 445 milijonov EUR (¼ % BDP). Ta ukrep naj bi delno izravnal dejavnike, ki povečujejo primanjkljaj in so predstavljeni v dokumentu. V poročilu je v letu 2016 načrtovan javnofinančni primanjkljaj v višini 2,4 % BDP, kar je 0,2 % BDP nad ciljem iz programa za stabilnost za leto 2016. Razlika izhaja predvsem iz poslabšanja makroekonomskih obetov v primerjavi s programom za stabilnost za leto 2016, kar prispeva k popravku predvidenih davčnih prihodkov navzdol. Na strani odhodkov se prav tako pričakuje, da bosta dva enkratna dejavnika povečala javnofinančni primanjkljaj (eden se nanaša na Oitante — nosilec upravljanja sredstev, ustanovljen v okviru reševanja banke Banif —, drugi pa na preklic dveh koncesij).